ค่าไฟแพง จะทำให้คนยุโรป แห่มาเที่ยวไทย
ทำไมค่าไฟยุโรปแพง ถึงกลายเป็นโอกาสด้านการท่องเที่ยวของไทย ? ลงทุนแมนจะเล่าให้ฟัง
28 ก.ย. 2565

ค่าไฟแพง จะทำให้คนยุโรป แห่มาเที่ยวไทย /โดย ลงทุนแมน
ถ้าเราต้องจ่ายค่าไฟฟ้าเดือนละ 30,000 บาท จากเดิมที่เคยจ่ายเดือนละ 3,000 บาท
เราจะยอมจ่ายค่าไฟฟ้าที่แพงขึ้นเป็น 10 เท่า และไม่มีแนวโน้มว่าจะหยุดแพงหรือไม่ ?
เรื่องนี้กำลังเกิดขึ้นกับชาวยุโรป ที่โดนรัสเซียปิดท่อส่งก๊าซธรรมชาติ จนส่งผลกระทบต่อต้นทุนการใช้ชีวิต รวมถึงค่าไฟฟ้า โดยเฉพาะหน้าหนาวที่ใกล้เข้ามา ทำให้สถานการณ์อาจแย่ลงไปอีก
แต่เรื่องนี้ กำลังเป็นโอกาสของการท่องเที่ยวในบ้านเรา ที่จะกลายเป็นที่พักพิงให้ชาวยุโรปเหล่านั้น หนีอากาศหนาว มาอาศัยอยู่ในเขตอบอุ่นอย่างเช่นประเทศไทย
ทำไมค่าไฟยุโรปแพง ถึงกลายเป็นโอกาสด้านการท่องเที่ยวของไทย ?
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ราคาพลังงานที่ปรับตัวสูงขึ้น ส่งผลกระทบต่อกลุ่มประเทศยุโรปเป็นอย่างมาก โดยเฉพาะราคาก๊าซธรรมชาติ ที่ใช้ในบ้านเรือน อุตสาหกรรม รวมถึงการผลิตไฟฟ้า ซึ่งส่วนใหญ่แล้วนำเข้ามาจากต่างประเทศ
โดยเฉพาะรัสเซียที่มีการสร้างท่อ สำหรับการส่งออกก๊าซธรรมชาติโดยเฉพาะ ยาวหลายพันกิโลเมตร
ที่เห็นได้ชัดมากที่สุดคือ ค่าไฟฟ้าที่ปรับตัวสูงขึ้นหลายเท่าตัว ภายในระยะเวลาเพียงไม่กี่ปี
หากลองมาดูราคาขายส่งไฟฟ้าของกลุ่มประเทศยุโรป 
ในเดือนกรกฎาคม ตั้งแต่ปี 2020 และปี 2022 พบว่า
- อิตาลี จาก 1.47 บาท เป็น 20 บาทต่อกิโลวัตต์ชั่วโมง
- กรีซ จาก 1.70 บาท เป็น 16 บาทต่อกิโลวัตต์ชั่วโมง
- ฮังการี จาก 1.39 บาท เป็น 18 บาทต่อกิโลวัตต์ชั่วโมง
- เยอรมนี จาก 1.29 บาท เป็น 17 บาทต่อกิโลวัตต์ชั่วโมง
- ฝรั่งเศส จาก 1.35 บาท เป็น 18 บาทต่อกิโลวัตต์ชั่วโมง
- สวิตเซอร์แลนด์ จาก 1.30 บาท เป็น 18 บาทต่อกิโลวัตต์ชั่วโมง
ผ่านไปแค่ 2 ปี ราคาขายส่งไฟฟ้าของประเทศเหล่านี้ ปรับตัวเพิ่มขึ้นมากกว่า 10 เท่าตัว
เมื่อบวกต้นทุนอื่น ๆ แล้วขายปลีกไปยังบ้านเรือน ก็จะยิ่งแพงขึ้นไปอีก
เปรียบเทียบง่าย ๆ คือเมื่อ 2 ปีที่แล้ว ชาวยุโรปที่จ่ายค่าไฟฟ้า เดือนละ 3,000 บาท
มาในปีนี้พวกเขาจะต้องจ่ายค่าไฟฟ้า เดือนละกว่า 30,000 บาท แม้จะใช้ไฟฟ้าเท่าเดิม
แล้วสถานการณ์นี้จะยิ่งเลวร้ายลงไปอีก เมื่อเข้าสู่ฤดูหนาวซึ่งอยู่ระหว่างเดือนพฤศจิกายนถึงเดือนเมษายน
เพราะเป็นช่วงที่ความต้องการใช้ไฟฟ้าและพลังงานจะเพิ่มสูงขึ้น ทำให้ค่าใช้จ่ายด้านไฟฟ้าและก๊าซธรรมชาติ จะยิ่งเพิ่มสูงขึ้นไปอีก
ซึ่งวิกฤตินี้ส่งผลกระทบต่อประชาชนทุกคน ไม่เว้นแม้แต่คนรวย เพราะว่านอกจากค่าไฟฟ้า และค่าก๊าซที่ใช้ในครัวเรือนจะปรับตัวสูงขึ้นแล้ว
ภาครัฐยังจำกัดปริมาณการใช้ เพื่อเก็บสำรองให้สามารถผ่านฤดูหนาว ซึ่งจะมีปริมาณการใช้ที่เยอะขึ้นกว่าปกติ
หมายความว่าในบางครั้ง ต่อให้มีเงินจ่ายค่าเชื้อเพลิงที่แพงขึ้น 
ก็อาจจะใช้ได้ไม่เต็มที่ เพราะถูกจำกัดการใช้เอาไว้นั่นเอง
แต่เรื่องนี้ กำลังกลายเป็นโอกาสทองของการท่องเที่ยวไทย 
เพราะช่วงเวลาเดียวกันนั้น ประเทศไทยกำลังเข้าสู่ช่วง “High Season”
โดยเฉพาะจังหวัดชายฝั่งทะเลทางภาคตะวันออกและภาคใต้ เพราะจะมีชาวยุโรปจำนวนมาก หนีจากฤดูหนาวภายในประเทศ มายังแถบประเทศโซนร้อน เช่น ประเทศไทย
ซึ่งแต่เดิมนั้น ประเทศไทยถือเป็นจุดหมายของชาวยุโรปอยู่แล้ว และนักท่องเที่ยวชาวยุโรปเองก็เป็นกลุ่มที่เดินทางมาเที่ยวประเทศไทยยาวนานที่สุด โดยเฉลี่ยอยู่ที่ 16 วันต่อครั้ง ในขณะที่ชาติอื่น ๆ มีค่าเฉลี่ยรวมกันเพียง 7 วันต่อครั้งเท่านั้น
โดยเฉพาะเทรนด์การ Work from Anywhere หรือทำงานที่ไหนก็ได้ผ่านอินเทอร์เน็ต 
ซึ่งบางบริษัทมีการสนับสนุนค่าใช้จ่ายบางส่วนให้กับพนักงาน
นอกจากนี้ด้านการใช้ชีวิต และอาหารการกินในประเทศไทย ก็ยังมีความหลากหลาย และรองรับทุกระดับ 
ตั้งแต่แบบประหยัด ไปจนถึงระดับหรูหรา รวมถึงสิ่งอำนวยความสะดวกที่ครบครัน
ที่สำคัญคือ ค่าครองชีพในประเทศไทยถือว่าค่อนข้างถูก เมื่อเทียบกับรายได้ของชาวยุโรป
อย่างเช่น ชาวเยอรมัน ที่มีค่าแรงขั้นต่ำสูงถึง 380 บาทต่อชั่วโมง ซึ่งมากเกินพอที่จะหาอาหารกินครบ 3 มื้อในประเทศไทย
นอกจากค่าครองชีพที่ถูกในสายตาชาวต่างชาติแล้ว
ประเทศไทยก็มีโครงสร้างพื้นฐาน ที่พร้อมต่อการใช้ชีวิตและการทำงาน ไม่ว่าจะเป็น
- เครือข่ายอินเทอร์เน็ต 
- การคมนาคม
- ระบบสาธารณสุข
- และระบบสาธารณูปโภค
อย่างเช่น กรุงเทพมหานคร ที่ถูกจัดอันดับให้เป็นเมืองที่เหมาะแก่การทำงาน และการพักผ่อนที่สุดในโลก จากเว็บไซต์ค้นหาสถานที่ท่องเที่ยวของเยอรมนี
จึงไม่น่าแปลกใจว่าในช่วงปลายปีนี้ 
เราอาจจะเห็นนักท่องเที่ยวต่างชาติไปทั่วทุกที่
เพราะแทนที่จะต้องเสียเงินจ่ายค่าไฟฟ้า หรือค่าก๊าซแพง ๆ เพื่อสู้กับอากาศหนาว
พวกเขาอาจจะนำเงินเหล่านั้น มาจ่ายเป็นค่าเครื่องบินและค่าที่พัก
เพื่อมาพักผ่อนหรือทำงานในเขตประเทศอบอุ่น 
อย่างเช่นประเทศไทย ก็น่าจะเป็นตัวเลือกที่ดีกว่า นั่นเอง..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-